b'\n_START_ARTICLE_\nT. J. Foster\n_START_SECTION_\nSeuraura\n_START_PARAGRAPH_\nFoster pelasi juniorina mm. Spruce Grove Broncosin ja PAC Timberwolvesin joukkueissa, kunnes Edmonton Oil Kings varasi h\xc3\xa4net 35. pelaajana WHL:n varaustilaisuudessa 2007. Foster pelasi kauden 2007\xe2\x80\x932008 viel\xc3\xa4 AMHL-juniorisarjan St. Albert Raidersissa. Kaudeksi 2008\xe2\x80\x932009 h\xc3\xa4n siirtyi Oil Kingsiin. Kaudella 2009\xe2\x80\x932010 Foster oli joukkueen toiseksi paras pistemies Michael St. Croix\'n j\xc3\xa4lkeen tehoilla 10+27=37. Kaudella 2011\xe2\x80\x932012 h\xc3\xa4n oli Oil Kingsin toiseksi paras maalintekij\xc3\xa4 ja kolmanneksi paras pistemies tehoilla 31+45=76. Foster voitti kauden p\xc3\xa4\xc3\xa4tteeksi WHL:n mestaruuden, Ed Chynoweth Cupin. Kaudella 2012\xe2\x80\x932013 h\xc3\xa4n toimi joukkueensa varakapteenina. Foster eteni Oil Kingsin kanssa WHL:n finaaleihin saakka, mutta mestaruuden vei t\xc3\xa4ll\xc3\xa4 kertaa kuitenkin Portland Winterhawks otteluvoitoin 4\xe2\x80\x932._NEWLINE_Vuosina 2013\xe2\x80\x932015 Foster pelasi Albertan yliopistojoukkueessa. Kauden 2013\xe2\x80\x932014 p\xc3\xa4\xc3\xa4tteeksi h\xc3\xa4net valittiin CWUAA:n tulokkaiden t\xc3\xa4hdist\xc3\xb6kent\xc3\xa4lliseen. Foster voitti koko CIS University Cupin mestaruuden. Kaudella 2014\xe2\x80\x932015 h\xc3\xa4n voitti tehoilla 18+24=42 koko CWUAA:n pistep\xc3\xb6rssin ja palkittiin Dave "Sweeney" Schriner Scoring Trophylla. Foster palkittiin my\xc3\xb6s koko sarjan arvokkaimpana pelaajana ja valittiin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen._NEWLINE_Maaliskuussa 2015 Foster teki kaksivuotisen AHL-sopimuksen Toronto Marliesin kanssa. NHL-varaamaton Foster osallistui my\xc3\xb6s Toronto Maple Leafsin harjoitusleirille sek\xc3\xa4 syksyll\xc3\xa4 2015 ett\xc3\xa4 2016. H\xc3\xa4n pelasi kaudella 2015\xe2\x80\x932016 Marliesissa kolme ottelua. Suurimman osan kaudestaan Foster pelasi ECHL-joukkue Orlando Solar Bearsin vahvuudessa. H\xc3\xa4n oli joukkueen paras maalintekij\xc3\xa4 ja kolmanneksi paras pistemies tehoilla 25+29=54. Foster valittiin marraskuussa 2015 liigan viikon pelaajaksi. Kauden 2016\xe2\x80\x932017 h\xc3\xa4n pelasi kokonaan ECHL:ss\xc3\xa4, jossa Foster aloitti Solar Bearsissa, mutta siirtyi Norfolk Admiralsiin. H\xc3\xa4n voitti tehoilla 23+31=54 joukkueen sis\xc3\xa4isen piste- ja maalip\xc3\xb6rssin sek\xc3\xa4 jakoi sis\xc3\xa4isen sy\xc3\xb6tt\xc3\xb6p\xc3\xb6rssin voiton John Dunbarin kanssa._NEWLINE_Kaudeksi 2017\xe2\x80\x932018 Foster siirtyi Norjan GET-ligaenin Frisk Askeriin. H\xc3\xa4n oli joukkueen toiseksi paras pistemies Garry Nunnin j\xc3\xa4lkeen tehoilla 23+25=48, joilla Foster jakoi liigan maalip\xc3\xb6rssin kuudennen sijan Lillehammer IK:n Joey Benikin kanssa ja pistep\xc3\xb6rssin kahdeksannen sijan Lillehammer IK:n Brett Cameronin kanssa. Pudotuspeleiss\xc3\xa4 Foster oli kolmella osumallaan Frisk Askerin paras maalintekij\xc3\xa4 kolmen muun pelaajan kanssa. Kaudeksi 2018\xe2\x80\x932019 h\xc3\xa4n siirtyi 1+1-vuotisella ja syyskuun 2018 loppuun asti kest\xc3\xa4v\xc3\xa4n try-outin sis\xc3\xa4lt\xc3\xa4v\xc3\xa4ll\xc3\xa4 sopimuksella SM-liigajoukkue Vaasan Sportiin. Foster pelasi vain yhden runkosarjaottelun 3.29 minuutin peliajalla ja j\xc3\xa4i lopulta ilman jatkosopimusta. Lokakuussa h\xc3\xa4n siirtyi loppukauden sopimuksella Iso-Britannian EIHL-liigan englantilaisjoukkue Guildford Flamesiin.\n_START_SECTION_\nMuuta\n_START_PARAGRAPH_\nFosterin pikkuveli Thomas pelaa Northern Alberta Institute of Technologyn yliopistojoukkueessa ja my\xc3\xb6s heid\xc3\xa4n siskonsa Paige on pelannut j\xc3\xa4\xc3\xa4kiekkoa. Sisarusten serkku Nicolas Aub\xc3\xa9-Kubel pelaa NHL-joukkue Philadelphia Flyersin organisaatiossa.'